Source: http://www.europarl.europa.eu/doceo/document/A-8-2016-0299_MT.html
Timestamp: 2019-12-07 04:25:09+00:00
Document Index: 1014569

Matched Legal Cases: ['Qorti ', 'qorti ', 'qorti ', 'qorti ', 'Qorti ', 'Qorti ']

RAPPORT dwar l-applikazzjoni tal-Proċedura għal Ordni ta' Ħlas Ewropea
517k 49k
dwar l-applikazzjoni tal-Proċedura għal Ordni ta' Ħlas Ewropea
L-għan tal-proċedura
L-għan tal-Proċedura għal Ordni ta' Ħlas Ewropea huwa li jippermetti l-irkupru iktar faċli ta' ammonti fi proċedimenti transfruntiera. Il-proċedura hija fakultattiva, fis-sens li hija disponibbli f'każijiet transfruntiera bħala alternattiva għal diversi proċeduri nazzjonali ekwivalenti. Fi ftit kliem, din il-proċedura tippermetti li l-kredituri jiksbu faċilment ordni għall-irkupru ta' talbiet ċivili u kummerċjali mhux ikkontestati. Applikazzjoni għaliha tista' ssir permezz ta' korrispondenza jew, ta' spiss, b'mod elettroniku, ma teħtieġx l-assistenza ta' avukat, u hija eżekutorja fi Stati Membri oħra mingħajr il-ħtieġa ta' formalitajiet addizzjonali.
L-Ordni ta' Ħlas Ewropea tinħareġ awtomatikament, abbażi tal-applikazzjoni biss, iżda d-debitur jista' jagħmel dikjarazzjoni ta' oġġezzjoni fi żmien 30 jum. F'każ ta' tali oġġezzjoni, l-ordni tiġi terminata, u jistgħu jinbdew proċedimenti kontenzjużi fil-qrati.
L-użu tal-proċedura
Il-Kummissjoni tindika li kull sena jsiru madwar 12 000 applikazzjoni għal Ordnijiet ta' Ħlas Ewropej. L-użu tal-proċedura jidher li huwa l-aktar komuni f'pajjiżi li għandhom fis-seħħ proċeduri nazzjonali simili, li jfisser li l-udjenza fil-mira se tkun aktar familjari mal-kunċett. Xi Stati Membri għandhom rata ta' użu baxxa ħafna, u dan jissuġġerixxi li jista' jsir iktar biex in-negozji u l-professjonisti legali jiġu infurmati dwar l-eżistenza u l-vantaġġi ta' din il-proċedura.
Implimentazzjoni prattika
Bosta elementi huma essenzjali għall-użu effikaċi tal-Proċedura għal Ordni ta' Ħlas Ewropea. L-ewwel nett, l-ordni jeħtieġ li tiġi mogħtija malajr, peress li m'għandu jsir l-ebda eżami dettaljat tat-talba. Ir-Regolament jipprovdi li ordnijiet għandhom jinħarġu fi żmien 30 jum. Madankollu, jidher li, filwaqt li xi Stati Membri jagħtu ordnijiet f'dak il-perjodu ta' żmien, oħrajn jieħdu konsiderevolment aktar żmien, u f'ċerti każijiet aktar minn sitt xhur. Dan mhuwiex aċċettabbli.
It-tieni, għandu jkun possibbli li l-formoli rilevanti jiġu sottomessi online. Bħalissa huwa possibbli li jimtlew il-formoli online, li diġà jnaqqas in-numru ta' żbalji u ommissjonijiet fil-formoli. Dan għandu jikkontribwixxi wkoll għat-tnaqqis tal-għadd ta' talbiet għal korrezzjoni jew rettifika tal-applikazzjonijiet. Jista' jsir aktar f'dan il-qasam, b'mod partikolari permezz tas-sistema e-CODEX, sabiex il-formoli jistgħu effettivament jiġu sottomessi online.
Fit-tielet lok, peress li din hija proċedura transfruntiera, l-Istati Membri għandhom jaċċettaw applikazzjonijiet li huma f'lingwi differenti minn tagħhom fejn possibbli. Franza sservi bħala eżempju f'dan ir-rigward, peress li l-applikazzjonijiet huma aċċettati f'ħames lingwi. Fil-biċċa l-kbira tal-Istati Membri l-oħra, iżda, applikazzjonijiet f'lingwi barranin mhumiex aċċettati.
Qamu għadd ta' kwistjonijiet legali matul l-applikazzjoni tal-Proċedura għal Ordni ta' Ħlas Ewropea. L-ewwel nett, ma kienx hemm dispożizzjoni espliċita biżżejjed fir-Regolament oriġinali dwar l-imgħax li għandu jitħallas fuq it-talba prinċipali. Is-sitwazzjoni ġiet iċċarata mill-ġurisprudenza: huwa possibbli li tintuża l-Proċedura għal Ordni ta' Ħlas Ewropea biex jintalab imgħax dovut fil-ġejjieni, sad-data tal-ħlas effettiv(1). Madankollu, il-formoli jistgħu jagħmlu din it-talba aktar faċli billi jiġu kkjarifikati t-taqsimiet rilevanti.
It-tieni, jidher li l-awtomatiċità sħiħa tal-Proċedura għal Ordni ta' Ħlas Ewropea, bħal dik ta' proċeduri nazzjonali komparabbli, fil-prattika mhijiex dejjem kompatibbli mal-ħarsien tal-konsumatur. Il-Qorti tal-Ġustizzja ddeċidiet li, anki jekk il-qorti m'għandhiex normalment teżamina s-sitwazzjoni ġuridika sottostanti l-ordni ta' ħlas, l-effettività tad-dritt dwar il-ħarsien tal-konsumatur tirrikjedi li l-qorti tal-inqas tqis jekk il-klawżola kuntrattwali li permezz tagħha negozju qed jitlob għall-ħlas hijiex ġusta għall-konsumatur(2). Jekk hija inġusta, l-ordni ta' ħlas ma għandhiex tinħareġ. Dan huwa kompatibbli mar-Regolament, peress li huwa jiddisponi li l-qorti għandha teżamina jekk it-talba tidhirx fondata.
Oġġezzjoni u rieżami
Meta l-konvenut joġġezzjona għall-applikazzjoni, il-proċedura ma tistax titkompla. Skont l-indikazzjonijiet tar-rikorrenti, il-każ jista' jew jaqa', jitkompla fi proċedimenti ġudizzjarji ordinarji jew, wara r-reviżjoni tal-2015, jitkompla skont il-Proċedura Ewropea għal Talbiet Żgħar. Ir-rata ta' oġġezzjoni tvarja ħafna minn Stat Membru għal ieħor, apparentement skont jekk proċeduri bħal dawn humiex magħrufa fid-dritt nazzjonali. F'pajjiżi fejn teżisti tali proċedura nazzjonali, ir-rata ta' oġġezzjoni hija pjuttost baxxa, filwaqt li f'xi oħrajn, ir-rata ta' oġġezzjoni taqbeż il-50 %.
Fid-dawl tan-natura tal-Proċedura għal Ordni ta' Ħlas Ewropea, rieżami huwa possibbli biss f'każijiet eċċezzjonali, pereżempju fejn id-dritt tad-difiża ma ġiex rispettat. Fl-2015 ġie kkunsidrat jekk jiġux emendati d-dispożizzjonijiet dwar ir-rieżami eċċezzjonali, iżda t-test s'issa għadu ma nbidilx. Kjarifika, madankollu, hija mixtieqa.
Bidliet possibbli għall-proċedura
Ir-rapporteur iqis li l-Kummissjoni għandha tadotta verżjonijiet ġodda ta' ċerti formoli standard sabiex jitqiesu d-diversi bidliet li seħħew matul is-snin, kif ukoll biex titjieb iċ-ċarezza tat-taqsimiet dwar il-ħlas ta' imgħax. Fir-rigward tar-Regolament innifsu, ir-rapporteur ma jara l-ebda ħtieġa immedjata ta' tibdil, iżda jikkunsidra jekk xi restrizzjonijiet fuq il-kamp ta' applikazzjoni tal-proċedura jistgħux jitneħħew fid-dawl tal-progress li sar skont id-dritt tal-familja tal-UE. Jeħtieġ ukoll issir aktar ħidma dwar l-applikazzjonijiet għal rieżami tal-Ordnijiet ta' Ħlas Ewropej.
Sentenza tal-Qorti tal-Ġustizzja (L-Ewwel Awla) tat-13 ta' Diċembru 2012 fil-Kawża C-215/11, Iwona Szyrocka vs SiGer Technologie GmbH, ECLI:EU:C:2012:794, punt 53.
Sentenza tal-Qorti tal-Ġustizzja (L-Ewwel Awla) tal-14 ta' Ġunju 2012 fil-Kawża C-618/10, Banco Español de Crédito SA vs Joaquín Calderón Camino, ECLI:EU:C:2012:349, punt 57.